钦定古今图书集成/明伦汇编/氏族典/第516卷 > 《廖用贤尚友录》 > 屈原
## 钦定古今图书集成/明伦汇编/氏族典/第516卷 > 《廖用贤尚友录》 > 屈原

按《史记屈原传》：“屈原者，名平，楚之同姓也。为楚怀王
左徒，博闻强识，明于治乱，娴于辞令。入则与王图议
国事，以出号令；出则接遇宾客，应对诸侯。王甚任之。
上官大夫与之同列，争宠而心害其能，因谗之。王怒
而疏屈平。平忧愁幽思而作《离骚》。时秦昭王与楚婚，
欲与怀王会怀王穉子子兰劝王行。怀王行入武关”，
秦留怀王以求割地，怀王怒，不听，竟死于秦。长子顷
襄王立，以其弟子兰为令尹，屈平嫉之，子兰卒，使上
官大夫短屈平于顷襄王，顷襄怒而迁之江滨，披发
行吟泽畔，颜色憔悴，形容枯槁，乃作《渔父》之词，《怀沙》
之赋，怀石自投汨罗以死。